Vandag se sportnuusDie 39ste Dakar-tydren se agtste skof oor 892 km is voltooi. Sebastien Loeb het ŉ uitstekende vertoning gelewer en het nie net die agtste skof gewen nie, maar ook die algehele voortou geneem. Spanje se Joan Barreda het die skof op sy Honda gewen met die KTM-ryers Matthias Walkner van Australië en Brittanje se Sam Sunderland tweede en derde plek. Sunderland is steeds die algehele voorloper. Vandag se negende skof in Argentinië is gekanselleer weens hewige modderstortings. Verskeie bekende spelers slaan more op Glendower in Ekurhuleni af in die BMW SA Ope-gholftoernooi. Die grootste aandagtrekkers is beslis die wêreld se naasbeste speler, Rory McIlroy, asook Suid-Afrika se goue seun, Ernie Els. Ongelukkig sal Louis Oosthuizen, Charl Schwartzel en Branden Grace nie in aksie wees nie. In die Amerikaanse PGA-reeks word die Sony Ope in Honolulu, Hawaii, gespeel. Verskeie internasionale wedstryde begin môre. In Suid-Afrika begin die derde en finale kriekettoets teen Sri Lanka op die Wanderers in Johannesburg. Intussen het Sri Lanka slegte nuus gekry. Hul naatbouler Lasif Malinga gaan die T20-reeks teen SA misloop. In Wellington, Nieu-Seeland, begin die eerste toets tussen Nieu-Seeland en Bangladesj ook môre. En Suid-Afrika se vrouespan speel teen Bangladesj in ŉ eendagkragmeting. Drie wedstryde begin môre (12 Januarie) Australië se kaptein, Stephen Moore, stel nie daarin belang om as kaptein van die Reds in die superreeks op te tree nie. Nick Stiles, die nuwe afrigter, het Moore oorgeteken vanaf die Brumbies en ook Quade Cooper uit Frankryk teruggebring. Daar is sprake dat die Cheetahs se kaptein, Francois Venter, vroeër as wat aanvanklik verwag is sy terugkeer tot die rugbyveld kan maak. Venter het in Desember ŉ enkeloperasie ondergaan. Auckland. Nieu-Seeland: Daar was oorwinnings in die tweede ronde vir onder andere Feliciano Lopez, Steve Johnson en Marcos Baghdatis. In Sydney, Australië, is Angelique Kerber deur die 19-jarige Rus Daria Kasatkina in die tweede ronde uitgeskakel. Dominica Cibulkova het haar kragmeting in die tweede ronde teen Eugenie Bouchard met 6-4 en 6-3 verloor. Die Wêreldbekersokkertoernooi sal van 2026 uit 48 spanne bestaan. Dit beteken dat daar 16 spanne meer sal wees as die huidige 32 spanne. Een wedstryd is gisteraand gespeel in die Engelse Ligabeker: Manchester United 2 – 0 Hull City. Vandag speel Southampton teen Liverpool.